Pesem Evrovizije 1969
Pesem Evrovizije 1969 je bila 14. prireditev za izbor Pesem Evrovizije zapovrstjo. Potekala je v Španiji. Prvič se je zgodilo, da je zmagalo več držav, in sicer so si prvo mesto delile 4 države, ki so vse prejele po 18 glasov. Ker ni bilo pravila, kako ravnati v takem primeru, so bile vse 4 razglašene za zmagovalke. Zaradi tega je prišlo do težave pri podeljevanju medalj, saj jih organizatorji niso imeli dovolj za vse izvajalce in avtorje skladb zmagovalnih držav, zato so jih prejeli le pevci; avtorji skladb so jih prejeli naknadno. Če bi veljalo sicer kasneje sprejeto pravilo, da je zmagovalna država v takem primeru tista, ki prejme od največ držav najvišje število točk, bi bila končna zmagovalka Francija.